Ministrul Agriculturii a făcut declarații recente referitoare la calitatea cărnii de pui comercializată în magazinele din România.
Florin Barbu a subliniat că aproape 40% din producția de carne de pui este exportată în Franța, sugerând astfel recunoașterea calității produsului românesc. Ministrul a mai adăugat faptul că instituțiile de control ar trebui să publice certificatele și rezultatele controalelor de laborator efectuate asupra cărnii de pui, pentru a asigura transparență și încredere în calitatea acesteia, potrivit rador.ro.
Reacția ministrului vine în contextul scandalului puilor vopsiți cu colorant galben pentru a imita calitatea cărnii animalelor crescute cu porumb, practică asemănătoare cu creșterea în gospodăriile țărănești. De asemenea, șeful Autorității Naționale pentru Protecția Consumatorilor (ANPC), Horia Constantinescu, și-a exprimat îngrijorarea cu privire la consumul acestor produse animale.